Fil 1:25 Paulus is daarvan oortuig dat hy nog 'n ruk sal bly leef. Dat hy in die tyd van lewe tot nut van Christus se kerk sal wees. Hy wil sy lewe in diens van die gemeentes van Christus stel. Hy soek die lewe nie vir homself nie want dan sou hy eerder vir die sterwe kies. Dit is vir Gods se kind altyd beter as jy deur die sterwe na die HERE in die hemel gaan. By Christus wees is altyd wins as jy by Christus behoort. Die lewe kan op hierdie aarde nog so voorspoedig wees nogtans is dit altyd baie beter en mooier as jy by jou God en Verlosser is. Dit is dus altyd 'n verkeerde opmerking as jy van 'n gelowige sê dat hy te vroeg gesterf het omdat hy of sy nou baie gemis het. Dit wat God se kind in die hemel kry is altyd meer as wat jy hier kan mis.
Paulus wil diensbaar wees aan die toeneem in geloof en aan die blydskap van God se kinders op aarde. Diensbaar wees juis vir ander is so belangrik. Om juis in die diensbaar wees ook jou blydskap te vind. Dikwels word in ons tyd nie die diensbaar wees beklemtoon nie maar dat jy presteer en ander na jou opkyk. Dan beteken jy iets, dan word jy gewaardeer. Die evangelie maak duidelik dat dit nie om ons prestasies gaan nie. Dit gaan daarom dat ons in liefde vir die HERE en ons naaste wil leef. Jy hoef niks te presteer nie. Jy word deur God se liefde omvou as jy die minste wil wees en vir ander iets wil beteken. Vanuit die liefdesband met Christus. Wie homself verneder, sal verhoog word.